**Lectio Divina**

**Is-Sitt Ħadd matul is-Sena**

Sena B

**Mk 1,40-45**

*Nidħol fil-preżenza ta' Alla u nagħraf lili nnifsi bħala midneb, fil-bżonn tal-fejqan. Permezz tal-Kelma tiegħu Ġesù jrid ifejjaqni. Nitlob lill-Ispirtu Qaddis iressaqni lejh, ilaqqgħani miegħu, bla biża', bla mistħija.*

**Kuntest tas-silta:**

Għadna dejjem fil-kuntest tal-bidu tal-ħajja pubblika ta' Ġesù. Wara l-magħmudija fil-Ġordan huwa jibda jxandar is-Saltna, skont il-missjoni fdata lilu mill-Missier, u jwettaq kliemu bil-mirakli.

Ir-rakkont tal-lebbruż f'Marku jagħlaq is-sezzjoni ddedikata lill-bidu tal-ministeru ta' Ġesù fil-Galilija u b'xi mod jipprepara għas-sezzjoni ddedikata lill-ewwel kontroversji li jinħolqu madwar Ġesù (2,1 - 3,6). Ir-rakkont (tal-lebbruż) huwa nieqes minn introduzzjoni li tagħtina ndikazzjoni ta' post, ħin jew dettalji oħra. Il-miraklu jrid juri li f'Ġesù waslet tabilħaqq is-Saltna ta' Alla. F’dak iż-żmien il-fejqan mil-lebbra kien imqabbel mal-qawmien ta' xi ħadd mill-mewt.

**Lectio**

**Resaq fuqu wieħed lebbruż jitolbu bil-ħerqa, xteħet għarkobbtejh quddiemu u qallu: "Jekk trid, tista' tnaddafni!"**

Il-lebbra kienet marda komuni ħafna fi żmien Ġesù. Però jidher li l-Bibbja mhux dejjem tirreferi għal dik il-marda qerrieda li ma kienx hemm fejqan għaliha. Tant hu veru li l-Levitiku jissupponi l-fejqan tagħha (kap.13). Huwa ċar għalhekk li taħt dan l-isem il-Bibbja tiġbor kull tip ta' mard tal-ġilda li kien jeżisti f'dak iż-żmien. Jibqa’ veru li kien kollu mard li jġib il-biża' għaliex kien jittieħed.

Fir-rakkont ta' Marku jidher però li kien każ tal-lebbra vera u proprja, dik li ma kienx hemm fejqan għaliha. Din kienet meqjusa bħala l-aktar forma gravi ta' impurità kultwali, għaliex meqjusa bħala kastig tal-ġustizzja divina. Minn hawn ir-rabta bejn din il-marda u d-dnub. Minħabba f'hekk il-lebbruż kien prattikament meqjus bħala "skomunikat" u li minnu kulħadd kellu jitbiegħed biex ma jitteħidx, la fiżikament u lanqas moramlment. Kienet għalhekk marda li taqta' lill-marid mill-bqija tal-komunità, reliġjuża u ċivili, u titfgħu f'solitudni kbira. Proprju għalhekk, ukoll, il-fejqan tagħha kien meqjus bħala qawmien mill-mewt: xi ħaġa li Alla waħdu seta' jagħmilha. Indikazzjoni ta' dan hija r-reazzjoni li jagħmel is-sultan ta' Iżrael quddiem l-ittra tas-sultan ta' Aram meta bgħatlu l-qaddej tiegħu Nagħman biex ifejjqu. *"Malli qara l-ittra s-sultan ta' Iżrael ċarrat ilbiesu u qal: 'Mela jien xi alla, nagħti l-mewt u nagħti l-ħajja, biex dan bgħatli bniedem ħa nneħħilu l-ġdiem minn fuqu?'"* (2Slat 5,7).

*"Resaq fuqu... jitolbu bil-ħerqa"*. Il-lebbruż jikser il-liġi u jersaq lejn Ġesù. Joħroġ mis-solitudni tiegħu, jegħleb il-biża', il-mistħija, u saħansitra l-ispirtu ta' liġi li tjassar. Il-ħerqa li biha jitlob turi d-disperazzjoni tiegħu fis-sens ta' xewqa kbira, profonda, li ma tistax tistenna aktar.

*"Jekk trid, tista' tnaddafni!"* Il-lebbruż jagħmel att ta' fidi u fiduċja f'Ġesù, bħal donnu jrid jgħid: jien naf li *int tista'* kollox, u għalhekk tista' tfejjaqni; imma nħalli f'idejk, u għalhekk: *jekk trid*. Huwa jintelaq għal kollox f'idejn dak li jista' jsalvah b'sempliċi att ta' volontà.

**Imqanqal mill-ħniena, Ġesù medd idu fuqu, messu u qallu: "Irrid, kun imnaddaf!" U minnufih il-ġdiem marlu u ġismu ndaf.**

Il-verb *tqanqal* mill-ħniena (*splanchnízomai*) jindika tqanqil ta' mħabba fil-ġewwieni tiegħu. Huwa verb normalment riservat għal Alla li jħobb u jikkommwovi ruħu bħal omm li tħobb lil uliedha (Is 49,15). Huwa wżat ukoll biex jindika l-kommozzjoni tal-missier li jilqa' lura lill-iben il-ħali (Lq 15,20). Insibuh mill-ġdid użat għal Ġesù quddiem il-folla (Mk 6,34 u 8,2) u quddiem it-tifel maħkum mix-xitan (9,22).

*"Medd idu fuqu u messu"*. Ġesù jerġa' jirrepeti l-ġest li għamel ma' omm il-mara ta' Xmun (1,31). F'Ġesù n-nies jilmħu lil Alla tal-Eżodu li "jmidd idejh" lejn il-poplu tiegħu biex jeħilsu (Eż 4,4; 7,19; 8,1; 9,22-23; 14,16.26-27). Imma Ġesù jmur aktar 'il hemm minn dik l-idea reliġjuża tal-poplu għax imidd idejh lejn wieħed "skomunikat" u ma jibżax imissu anke jekk il-kuntatt miegħu kien ifisser li jitniġġes hu. F'Ġesù Alla ma jibżax jieħu fuqu l-mard tal-bniedem u jitqies imniġġes (skomunikat) hu nnifsu (ara: Is 53,3-5). *“Dak li ma kienx jaf x’inhu dnub, Alla għamlu dnub għalina sabiex aħna nsiru fih ġustizzja ta’ Alla”* (2Kor 5,21). Aktar 'il quddiem jispiċċa hu stess *"barra fil-kampanja"*, bla ma jista jidħol f'ebda belt (v.45). Ġesù jmiss il-lebbruż u hekk jimla l-vojt li kien jifred il-Qaddis mill-midneb.

*"Irrid, kun imnaddaf!"* Dan hu dak li jrid Ġesù: il-fejqan, il-ħelsien veru u sħiħ tal-bniedem. Dan il-fejqan iseħħ bil-kelma ta' Ġesù li takkumpanja l-ġest tiegħu (*medd idu fuqu, messu u qallu...*). Hawnhekk għandna referenza għal-Liturġija: il-Kelma li takkumpanja l-ġesti sagramentali. Waqt li Eliżew seta' jwiegħed lil Nagħman fejqan mil-lebbra billi jogħdos seba' darbiet fil-Ġordan (2Slat 5,10), Ġesù jfejjaq bis-setgħa proprja tiegħu. L-immedjatezza li biha seħħ il-fejqan (*minnufih* - *kai euthys*) turi l-karattru straordinajru tiegħu.

**U widdbu bis-sħiħ, bagħtu malajr u qallu: "Qis li ma tgħid xejn 'il ħadd; iżda mur uri ruħek lill-qassis, u agħmel l-offerta għall-fejqan tiegħek kif ordna Mosè, biex tkunilhom ta' xhieda".**

Il-verb *bagħtu malajr* (*ekballō*) huwa qawwi ħafna (kważi jfisser: keċċieh minn quddiemu) u normalment huwa l-verb użat fit-tkeċċija tax-xjaten (1,39; 3,15.22-23; 6,13; 7,26; 9,18-28). Għaliex Ġesù jittrattah b'dan il-mod? Xi studjużi jżommu li Ġesù, imqanqal mill-ħniena, kien għamel miraklu li żgur kien se jikxef hu min hu, u għalhekk jibgħatu minnufih minn quddiemu waqt li jorbtu biex ma jgħid xejn lil ħadd ħalli jiġi mħares is-sigriet messjaniku (v.35). L-ordni iebsa ta' Ġesù tidher fiż-żewġ negazzjonijiet li jagħmillu: tgħid *"xejn lil ħadd"* (*mèdeni meden*). Iżda fl-istess ħin, b’mod paradossali, jibgħatu għand il-qassis biex jurih li kien ġie mfejjaq. Hekk jaqdi dmiru skont il-liġi u jkun qed jagħti xhieda. Ġesù jixtieq li mill-kontemplazzjoni u l-istgħaġib quddiem l-għeġubijiet tiegħu (Mk 1,14 – 8,26) wieħed jgħaddi għall-għarfien profond tal-persuna tiegħu u għad-deċiżjoni li jimxi warajh (Mk 8,27 – 15,39) u jsir dixxiplu tiegħu. Imma dan mhux tant fuq dak li jgħidu l-oħrajn imma b’esperjenza personali.

**Iżda dak, meta telaq, beda jxandar ma' kullimkien u jxerred l-aħbar, hekk li Ġesù f'ebda belt ma seta' iżjed jidħol bid-dieher, imma kien jibqa' barra fil-kampanja, u kienu jmorru ħdejh nies minn kullimkien.**

Il-lebbruż jagħmel “mixja ta' fidi” vera u proprja: mill-għarfien tiegħu nnifsu bħala “imniġġes”, fil-bżonn ta' ħelsien, għal-laqgħa ma' Ġesù, għat-talba ħerqana magħquda ma' att ta' fidi u fiduċja fih, għall-esperjenza tal-fejqan, għall-missjoni u x-xhieda. Il-lebbruż seta’ jsir veru dixxiplu u appostlu għax iltaqa’ ma’ Ġesù u għamel l-esperjenza tal-fejqan.

**Meditatio**

Bħall-marda tal-lebbra, id-dnub ikisser il-bniedem fih innifsu u jifirdu mill-oħrajn. Liema hu d-dnub tiegħi, li qed ikissirni minn ġewwa u jirrendi diffiċli r-relazzjonijiet tiegħi ma’ ħuti?...

Il-lebbruż seta’ jfieq għax għaraf u aċċetta l-verità dwaru nnifsu u ħalla ’l Ġesù jfejjqu. Jien qed nagħraf u naċċetta tabilħaqq lili nnifsi fil-verità, b’umiltà u sinċerità?... Qed infittex l-għajnuna f’Ġesù?... Qed nitolbu bil-ħerqa?... Qed inħallih imissni u jfejjaqni?...

**Oratio - Contemplatio**

*Inpoġġi lili nnifsi għarkobbtejja f'riġlejn Ġesù u mar-raġel imfejjaq tal-vanġelu nitolbu: "Mulej, jekk trid, tista' tfejjaqni". Inħoss lil Ġesù jmissni, ifejjaqni. Matul dil-ġimgħa nsib mod biex infaħħru u nxandru ma' ħuti.*